Pčolinský, Peter, poslanec NR SR (2018-02-06):
V poriadku, ale ja si myslím, že dávať investičnú pomoc, dávať investičnú pomoc do regiónu, kde je 2-percentná nezamestnanosť, je prinajmenšom divné. Kdežto na druhej strane vy ako východniar, ja by som očakával, že, úplne vážne ja by som očakával, že vy budete tlačiť, aby čo najviac tej pomoci išlo práve do regiónov východného Slovenska a stredného Slovenska, kde tá nezamestnanosť je obrovská. Ako spomínal kolega Heger, ľudia doslova prosia, že doneste nám nejakého investora, doneste nám nejakú firmu. Ja vám poviem príklad. Vo Vranove nad Topľou máme pomaly 10 rokov prázdny priemyselný park a tá samospráva nie je schopná tam dotiahnuť ani jednu firmu. A ak sa nájde jedna firma a to podotýkam, že samospráva ponúka, za prenájom týchto pozemkov žiadajú 1 euro. To znamená, že pozemky dostanete, infraštruktúru, len tam príďte k nám vyrábať a zamestnajte ľudí. A potom sú také situácie, že príde investor, predstaví projekt, zamestná zhruba 50 až 70 ľudí, ale potom je zaujímavé, že celé to stroskotá v mestskom zastupiteľstve, kde má väčšinu strana SMER a práve poslanci za stranu SMER blokujú, blokujú tohto investora. Ktovie prečo? Ja by som, ja by som naozaj privítal, keby tento návrh zákona, ktorý ja považujem za celkom slušný, on nie je zlý, samozrejme, je tam možno čo vylepšiť, ale to uvidíme v praxi, aká je realita, ale ja by som naozaj privítal, pán minister, keby ste sa fakt sústredili na svoje rodisko. Keby ste sa sústredili na východné Slovensko, pretože ja byť minister hospodárstva z východného Slovenska by som sa hanbil za to, že na to východné Slovensko som dotiahol dokopy nič. Jednoducho minimum. Utekajú odtiaľ ľudia. Áno, keď dotiahnete, tak dotiahnete tak maximálne do Košíc, do mesta. Keď utekajú ľudia z východného Slovenska, vyľudňujú sa obce, mladí ľudia húfne odchádzajú preč, tak je to naozaj veľmi smutné, že tento štát nie je schopný zabezpečiť podmienky pre mladých ľudí, aby ostali pracovať doma alebo začali podnikať doma. A ja naozaj nerozumiem tej vašej logike, že podporujete najmä tú priemyselnú výrobu, kde už, ako bolo spomínané, 60 % tých pracovníkov jednoducho majú len nejaké minimálne stredoškolské vzdelanie. Ide o jednoduchú obsluhu strojov. A dokonca aj toho, čo spomínal kolega Zsolt Simon, je pravda, vy dáte peniaze, investičnú pomoc firme. Tá firma povie, že zamestná toľko a toľko ľudí a tí budú mať takú a takú výplatu. To môžme si povedať príklad ten Jaguar, ktorý sľuboval okolo 1200 euro nástupný plat, a zrazu zistíme, že úrady práce posielajú ľudí do agentúr, ktoré im ponúkajú 650 v hrubom nástupný plat v Jaguari, a vy s tým akože veľmi nič nerobíte. Ďalšia vec je zamestnávanie tých cudzincov, resp. občanov tretích krajín. Tak na jednej strane už ako bolo povedané, pán predseda vlády bojoval proti ekonomickým migrantom, na druhej strane vy privierate oči nad tým, že firmy si tu cez agentúry húfne ťahajú, a teraz podotýkam, v úvodzovkách, tú kvalifikovanú pracovnú silu, hej, lebo to od vás počúvame pravidelne, že firmy sa nám sťažujú, že nemá kto robiť, potrebujú kvalifikovanú pracovnú silu. Viete, pán minister, koľko, koľko z týchto občanov tretích krajín mimo Európskej únie sú kvalifikovaná pracovná sila? Desať percent, 90 % týchto (reakcia predkladateľa), to sú vaše štatistiky, 90 %, resp. úradu práce, 90 % týchto ľudí sú nekvalifikovaná pracovná sila. To znamená, vy sa jeden deň postavíte a poviete, že potrebujeme kvalifikovanú pracovnú silu, preto nech tu tí Srbi a Ukrajinci prídu. Na druhý deň vyjde štatistika, že 90 % týchto ľudí sú nekvalifikovaná pracovná sila, ktorá samozrejme je veľmi vhodná pre tieto firmy, ktoré dostávajú od vás ešte investičnú pomoc, pretože pre nich je oveľa jednoduchšie si zamestnať za menej peňazí nekvalifikovanú pracovnú silu zo Srbska alebo Ukrajiny, ako by mali dať normálny plat zamestnancovi, resp. občanovi Slovenskej republiky. Zrazu ste objavili aj tému agentúrneho zamestnávania, keď sme do toho začali kopať, že nie je normálne, aby v Seredi vo firme Even Slovenska robilo 80 % ľudí, nie občanov Slovenskej republiky. Teraz tam bolo dokonca mestské zastupiteľstvo, na ktorom bol náš kolega Milan Krajniak, tak si predstavte, že v Seredi už je plán vybudovať 4-tisíc, 4-tisíc miest kapacitu na bývanie pre Srbov. Štyritisíc. Mesto má, mesto má – koľko má Sereď? – 17-tisíc obyvateľov alebo koľko, tak idú tam postaviť 4-tisíc lôžok pre Srbov. Však to nie je normálne, hej. No a, samozrejme, občania sa búria a zrejme, zrejme tomuto konaniu bude zabránené, aby také niečo bolo vybudované. Čiže ešte raz, ja by som bol veľmi rád keby tú investičnú pomoc a tú podporu, ktorú ja považujem za dobrý nástroj, bol by som veľmi rád, keby ten váš návrh zákona sa v praxi ukázal ako naozaj funkčný, aby tá pomoc smerovala prioritne do regiónov kde je naozaj vysoká nezamestnanosť, nie kde je dvojpercentná, alebo na západné Slovensko, kde je tá nezamestnanosť naozaj nízka, a naozaj by som bol rád keby sa tieto peniaze, ktoré pôjdu z vrecák daňových poplatníkov využili naozaj efektívne a išli tam, kde to má naozaj zmysel. Ďakujem.